LEVI DÂN 11 HRAN - Rengpa’n Mosia le Arona kuang - Bible Search\nLEVI DÂN 10 LEVI DÂN 12\nLEVI DÂN 11\nHme fâk theihai\n1Rengpa’n Mosia le Arona kuang 2“Israel mihai kha hiang hin hrilhai roi. 3Tânga lêng, hiang sahai hi fa thei nin ti: a kemitin têra suak, a fâk insoi ngai sâ rêng rêng chu fa thei nin ti. 4Khannisianlân insoia inlem mani a mitin têr loia a suak laia om mani, hihai hi chu nin ifâk hrang ni ma; saringsei, insoiin invol khom sianlân, a mitin a têr no sikin, nin ta hrangin a iporinche a ni. 5Khan, mizupui, an soia an lem nâkin, a mitin a têr no sikin; nin ta hrangin a iporinche a ni. 6Khan, mizupui kha insoia an lema chu, khannisian a mitin a têr no sikin: nangni hrangin a porinche a ni. 7Vok hme fa no roi, sâ porinche a ni, a ke mitin a’rkaka chu, khannisian insoiin invol mah. 8Hiang sâ hmehai hi chu fa no roi, a thi tâk ruak khom tôn no roi, a porinche a ni.\n9Nga chi tinrêng, tuia omhai, tuikhangliana om, dîla om, hlip le a phe neihai chu fa thei nin ti. 10Tuia lêng hlip le a phe nei loi chu fa loi hrang a ni. 11Khahai kha intir a om, a tôn khom tôn no roi. 12Tuia lêng, hlip le a phe nei loi chu nin ifâk hrang ni ma.\n13Hi vâhai hi vâ intirom an ni: irmu, simbu 14muhâite, vânlaiirmu chi rêng rêng 15vaâk chi rêng rêng, 16vâ ngalirsâng hai, meibâk, tuivaârngoi, tuikhanglian vahai, irmu chi rêng rêng 17rângkêk, vadung irmuhai, suitilil hai 18simbu misiaknei, raikoso hai, 19khânghlâi hai, dîl va chi rêng rêng, sualungvakâmkei hai le bâk hai.\n20Thilhring mitha nei, ke minlia irvâk chi rêng rêng chu nangni hrangin a porinche a ni. 21Irkâr theina hrang ke mitin irphal nei zât rêk chu fa thei nin ti. 22Khâihmimse chi rêng rêng, khâiruang chi rêng rêng, ruanguiêk chi rêng rênghai fa thei nin ti. 23Mitha nei, ke minlia irvâkhai chu nangni hrangin intirom a ni. 24A thi tôn murdi khohloi dênin porinche a ti. 25A hme khom puan diarin a tônin chu irsu hrang a ni, khohloi dênin a neitu chu a porinche a ni.\n26Sa khom a mitin irkak khomsian insoi loi mani, a mitin irkak sualoi rêk chu a iporinche a ni, a ruak tôn chu porinche a ti. 27Ke minli nei, kepâr irtuam murdi chu, an iporinche a ni, an ruak tôn chu khohloi dênin porinche a ti. 28An ruak lâktu khan puandiar a irsûk hrang a ni, khohloi dênin porinche a ti; hi ruakhai ang hi nangni hrangin a porinche a ni.\n29Irnênga a’rvâkhai ang zât hi nangni ta hrangin a porinche sa a ni; ibûi, mizu, châichek rêng rêng, 30tokke, innghâk, laikin, ûleng kinsanêlnek. 31Hiang a boka irvâka lôn chi hi nin ta hrangin a porinche a ni. A thi tôn khom khohloi dênin porinche an ti. 32Khan, a thiin chu thing mani, puandiar mani, savun mani, hmarsa mani, thil sianaa hmang tâka khom a delin chu porinche a ti, irthiang nôk zôi zel a ti. 33Pilbêl sûnga a tâkin chu a sûnga om tinrêng kha porinche a ta, a bêl kha zêmkhoichit hrang a ni. 34Thil fâk thei chi rêng rêng, khaang bêla lei om chu irchôk a niin chu porinche sa a ti; khaang bêla inthei chi om rêng rêng khom porinche sa a ti. 35Hihai thi ruak hi bai inzêina bêla mani, a tâkin chu porinche a ta, inkhoichit hrang a ni. 36A thi ruak chu i ang khomin tôn sian a tôntu chu a porinchea, khannisian, tuikuanga, tui panga ta sian porinche ma. 37Song hranga chîmu sia chunga tâk khom ni sian, chîmu chu porinche ma. 38Chîmu chu tuia an inchie laiin, hi a thi ruak hi a tâkin chu porinche a ti.\n39Sa fâk zât thi sianlân, a ruak tôn murdi khohloi dênin porinche an ti. 40A hme fâk chu a puandiar a irsûk hrang a ni, khohloi dênin porinche a ti. A hme pêltu khomin a puandiar a irsûk hrang a ni, khohloi dênin porinche a ti.\n41Thilhring, irnênga boka irvâk zât hi nin ifâk hrang ni mah. 42A’rtôla irtôlhai, ke minli mani kha nêka tam mani nei irnênga irvâk zât rêng rêng hi nin ifâk hrang ni ma, a porinche a ni. 43Hihai hi nin fâkin chu intirom ni nin ta, porinche nin ti. 44 Kei Rengpa hi nin Pathian ki nia, ir-enkol insa unglân, kei hi ki’rthiang a ni, nangni khom nin irthiang sa hrang a ni. Irnênga lôn zât chi rêng rêng hin porinche no roi. 45Nin Pathian ni hrangin Aigupta ram ata nangni hruai suaktu Rengpa ki ni. Nin irthiang hrang a ni, kei ki’rthiang sikin.\n46Hihai hi ramsa hai, vâ hai, tui sûng hai, irnêng chunga irvâk hai, chungchânga dân chu a ni. 47A’rthiang le irthiang loi, fâk zât le fâk loi zât nin itheithâk hrang a ni.


NAMBAR 10 HRAN - Khan Rengpa’n Mosia a chongpuia, - Bible Search\nNAMBAR 9 NAMBAR 11\n1Khan Rengpa’n Mosia a chongpuia, 2“Tangkarua bekul inhni siamin lân, isuka sukin siam ro; mipui bukkhômna hrangin le riakbuk mâksanna hrangin ni ihmang ngai hrang a ni. 3Bekul inhnihai kha zoro sôt an tum hnungin mipui murdi chu ni kuang irtongna Biakbuk kotbâia an irbuk zit hrang a ni. 4Khannisian inkhat vai kha tum a ni’n chu, panam tina pâfonghai vai ni kuang hong irbuk an ti. 5Bekul kha chomkhat vai an tumin chu, nisua tianga omhai chu suak an ti. 6Khan bekul kha voihnina an tum nôka nî’n chu sim tianga omhai suak an ti. Riakbuk suaksanna hrangin chu bekulhai kha chomkhat dok tum ni a ti. 7Khannisian mipui murdi irbukna hrangin chu bekul kha zoro sôttak tum ni a ti. 8Bekulhai kha Arona nâipasal ochaihaiin tum ngai an ti. Kha kha nin ta hranga kumtuanga dân chu ni a ti. 9Nin rama nin râlhai doi hrang tika khom, hi bekulhai hi tum unglân, khanchu kei Rengpa nin Pathian hin nangni san ki ta, nin râlhai rengata nangni inzôk ki ti. 10Nin khonhoi nihai, nin Ferkân Kût zoro hai, nin tha thar lôm nihai le nin pum hâlirvôm le irngeina thilinhlan nin inhlan zoro tikhaia khom bekul chu nin itum hrang a ni. Khanchu keima’n nangni san ki ti; kei hi Rengpa nin Pathian chu ki ni.\nSinai ramchâr ata an suak\n11Khanchu kum hnina, a tha hnina, sûn sôm inhnina khan sûm chu inhriattirna Biakbuk chung ata kha a’rthona. 12Khanchu Israel irchihai kha Sinai ramchâr ata kha an inzin suaka, Paran ramchâra khan sûm kha a’rngam tâka. 13Mosia hmanga Rengpa thupêk angin an suak nôk tâka. 14Juda pâlhai an pâl tam dâna izirin an suaka; an hruaitu chu Aminadaba nâipa Nasona a ni. 15Isakara panamhai hruaitu chu Zuara nâipa Nethanela a ni. 16Zebulun panamhai hruaitu chu Helona nâipa Eliaba a ni. 17Khanchu Biakbuk kha an seta, Gersona le Meraria namhaiin an irzôn suaka. 18Kha hnungin, Reubena panamhai chu an pâl tam dân angin an suaka; an hruaitu chu Sedeura nâipa Elizura a ni. 19Simeona panamhai hruaitu chu Zurisadaia nâipa Selumiela a ni. 20Gada panamhai hruaitu chu Deuela nâipa Eliasafa a ni.\n21Khan, Levi panamhai laia Kohatha irchihaiin thil irthiang kha an irzôna, an suaka; riakbuk kha an va tung mân, Biakbuk kha inding zoi vingin a lei om tâka. 22Efraima panamhai chu an pâl tam dân angin an suaka, an hruaitu chu Amihuda nâipa Elisama a ni. 23Manasea panamhai hruaitu chu Pedazura nâipa Gamaliela a ni. 24Benjamina panamhai hruaitu chu Gideona nâipa Abidana a ni.\n25Khan a hnungkhôn taka chu Dana panamhai chu an pâl tam dân izirin an suaka, an hruaitu chu Amisadaia nâipa Ahiezera a ni. 26Asera hai hruaitu chu Okrana nâipa Pagiela a ni. 27Naftalia hai hruaitu chu Enana nâipa Ahira a ni. 28Khaang kha a ni, Israel irchihai an pâl tam dân anga izirin an fe dân chu; khaang khan an suak tâka.\n29Khanchu Mosia’n a kumeipa, Midian mi Jethroa nâipa Hobaba kuang, “Rengpa’n ram ni pe hrang a itihna tiang fe hrang kin nia, khataka khan Israelhai chu tuanintungtirhai hrangin chong an kunga; khasikin nangma khom kin kuang hong sa’nlân, ni chunga satakin om kin ti,” a tia.\n30Khan Hobaba’n a kuang, “Nin kuang hong sa thei no ning, kin rama ki’rchihai kuang fe hrang ki ni sikin,” a tia.\n31Khanchu Mosia’n a kuang, “Irngaihoi takin ni masan no ro, ramchâra omhmun kin ikhuarna hranghai chu nangin nin hriat uala, khasikin kin mit ni hong chang pe roh. 32Kin kuang ni honga niin chu, Rengpa satvurna kin idong murdi chu nang khomin dong sa ni ti,” a tia.\nMipuihai an irthon\n33Khanchu Rengpa tâng irthiang Sinai ata sûn thum lama an fea; Rengpa Thuthung Bôm chu riakbuk an khuarna hrang hmun inchum zongin an matona a fe maia. 34Khan riakbuk an suaksan rikipa, Rengpa sûm chu sûna an chunga a om mai ngaia. 35 Khan Thuthung Bôm kha a suak hrang rikipa, Mosia’n, “O Rengpa thoiin lân, ni râlhai chu inhnotin lân, nang a hmumâktuhai chu ni makung ata rot ri sehai,” a ti ngaia. 36Khan a’rnghat rikipa, “O Rengpa Israel mipuihai laia hin zuang kîr nôk ta ro,” a ti ngai.


NAMBAR 7 HRAN - Khanchu Mosia khan Biakbuk kha an - Bible Search\nNAMBAR 6 NAMBAR 8\nBiakbuk inhlanna thu\n1Khanchu Mosia khan Biakbuk kha an dingtir zoiin chu, Biakbuk le a neinunhai chu maichâm le neinun danghai kha hriak a nâla, a’rthiangtirhai ni khan. 2Israel panam laia hruaitu, irtepna sinthoa hruaituhai ngêt khan, 3Rengpa kuang an thilinhlanhai an hong chôia; tâli kiruk, hruaitu inhniin tâli, a chung om inkhat le sehrâtchal sômhleihni, hruaitu murdi’n inkha khat an inhlana, an inhlan zoiin chu, 4Rengpa’n Mosia a chongpuia, 5a kuang, “Hi thilpêkhai hi Biakbuk sinna hrangin lei pom pehai ro, Levi irchihai kuang, an sintum chit pehai ving ro,” a ti pea. 6Khanchu Mosia’n, tâli le sehrâtchalhai kha a lâka, Levi irchihai kuang a pêkhai tâka. 7Gersona irchihai kuang tâli inhni le sehrâtchal minli a pêkhaia. 8Meraria irchihai kuang tâli minli le sehrâtchal kiriat a pêkhaia, khanchu sin murdi kha Arona nâipa Ithamara enkolna hnuaia tho ni a ti. 9Khannisian Kohatha irchihai kha chu Mosia’n pehai ma, an sintum chu thil irthiang an dârsuama irzôn kha a ni sikin. 10Khan hruaituhai khom khan maichâm inhlan irthianga a om nî khan, thilinhlanhai an hong chôia; khanchu an thilpêkhai kha maichâma khan an siaa. 11Rengpa’n Mosia kuang, “Sûn sôm hleihni sûng chu hruaituhai khan a nî tin an laia inkhatin thilpêkhai chu maichâm inhlanna hrangin an inhlan hrang a ni,” a tia.\n12Sûn khat nia thilinhlan hrangtu chu Juda irchia mi Aminadaba nâipa Nasona a ni; 13a thilinhlan chu sumtak khêng khat, a rik lam chu sekel irzakhat sômthum, hmun irthianga sekel sômsari irangpui anga rik tâbor bôm khat fâk thei thilinhlan hranga hriak pol sai baidi sip khak khak; 14sekel sômkhat anga rik, mirimhoia sip rângachak khethûk inkhat; 15pum hâlirvôm thilinhlan hranga sehrâtchal tuai inkhat, belrachal inkhat, belrate a chal kum khat mi inkhat; 16sual irbôlna hranga kêlchal inkhat; 17khanchu irngeina irbôlna hranga thilinhlan sehrâtchal inhni, belrachal ringa, kêlchal ringa, belrate inhni, belrachal ringa, kêlchal ringa, belrate a chal kum khata mi ringa, hi hi Aminadaba nâipa Nasona thilinhlanhai chu a ni. 18A sûn inhni sûng chu Isakara hai hruaitu Zuara nâipa Nethanela’n an hlana; 19a thilinhlan hrang chu sumtak khêng khat, a rik lam chu sekel irzakhat sômthum, hmun irthianga sekel sômsari irangpuia rik sumtak tom khat, fâk thei thilinhlan hrang hriak pol sai baidi sip mat mat ni a ti. 20Sekel sômkhat dôra rik mirimhoia sip rângachak khethûk khat, 21pum hâlirvôm thilinhlan hrangin sehrâtchal tuai inkhat, belrachal inkhat, belrate a chal kum khat mi inkhat; 22sual irbôlna hrangin kêlchal inkhat; 23irngeina irbôlna thilinhlan hrangin sehrâtchal inhni, belrachal ringa, kêlchal ringa, belrate a chal kum khata mi ringa an hlana. Hihai hi Zuara nâipa Nethanela thilinhlanhai chu a ni.\n24Khan sûn thum ni chu Zebulun irchia hruaitu Helona nâipa Eliaba’n an hlana; 25a thil inhlan chu sumtak khêng khat, a rik lam chu sekel irzakhat sômthum, hmun irthianga sekel sômsari irangpui dôra rik sumtak tom khat, fâk thei thilinhlan hriak pol sai baidi sip mamat ni sa a ti. 26Sekel sômkhat dôra rik mirimhoia sip rângachak khethûk khat; 27pum hâlirvôm thilinhlan hrangin sehrâtchal tuai inkhat, belrachal inkhat, bêlrate a chal kum khata mi inkhat; 28sual irbôlna hrang kêlchal inkhat; 29irngeina irbôlna hranga thilinhlan, sehrâtchal inhni, belrachal ringa, belrate a chal kum khata mi ringa a ni. Hi hi Helona nâipa Eliaba thilinhlanhai chu an ni. 30Sûn minli ni chu Reubena irchia hruaitu Sedeura nâipa Elizura’n an hlana. 31A thil inhlan chu sumtak khêng khat, a rik lam chu sekel irzakhat sômthum, hmun irthianga sekel sômsari irangpui tâbor inkhat, fâk thei thilinhlan hranga hriak pol sai baidi sip mamat ni a ti.\n32Sekel sôm irangpuia rik mirimhoia sip rângachak khethûk khat; 33pum hâlirvôm thil inhlan hrangin sehrâtchal tuai inkhat, belrachal inkhat, belrate a chal kum khata mi inkhat. 34Sual irbôlna hrangin kêlchal inkhat, irngeina irbôlna hrangin sehrâtchal inhni; 35belrachal ringa, kêlchal ringa, belrate a chal kum khat mi ringa a ni. Hi hi Sedeura nâipa Elizura thilinhlanhai chu a ni. 36Sûn ringa nî chu Simeona irchi Zurisadaia nâipa Selumiela’n an hlana; 37a thil inhlanhai chu tangkarua khêng khat, hmun irthianga sekel sômsari irangpuia rik, tâbor inkhat hriak pol sai baidi sip ni a ti. 38Sekel sômkhata rik mirimhoia sip rângachak khethûk khat; 39pum hâlirvôm thil inhlanna hrangin sehrâtchal tuai inkhat, belrachal inkhat, belrate kum khata mi inkhat; 40sual irbôlna hranga kêlchal inkhat; 41irngeina irbôlna hranga thilinhlan sehrâtchal inhni, belrachal ringa, belrate a chal kum khata mi ringa a ni. Hi hi Zurisadaia nâipa Selumiela thilinhlanhai chu an ni. 42Sûn ruk nia chu Gada irchia an hruaitu Deuela nâipa Eliasafa’n an hlana. 43A thil inhlan chu tangkarua tâbor inkhat, a rik lam chu sekel irzakhat sômthum, hmun irthianga sekel sômsari irangpui sumtak tom khat, fâk thei thilinhlan hranga hriak pol sai baidi sip ni a ti. 44Sekel sôm irangpuia rik mirimhoia sip rângachak khethûk khat; 45pum hâlirvôm thilinhlan hrangin sehrâtchal tuai inkhat, belrachal inkhat, belrate a chal kum khat mi inkhat; 46sual irbôlna inhlan hrangin kêlchal inkhat, 47irngeina irbôlna hrangin sehrâtchal tuai inhni belrachal ringa, kêlchal ringa, belrate a chal kum khata mi ringa an ni. Hi hi Deuela nâipa Eliasafa thilinhlan chu a ni. 48Sûn sari nî chu Efraima irchihai hruaitu Amihuda nâipa Eliasama’n an hlana; 49a thil inhlan chu tangkarua tâbor inkhat, a rik lam chu sekel irzakhat sômthum, hmun irthiang sekel sômsari dôra rik tangkarua tâbor khat, fâk thei thilinhlan hranga hriak pol sai baidi sip ving ni a ti. 50Sekel sôm irangpuia rik mirimhoia sip rângachak khethûk khat; 51pum hâlirvôm thilinhlan hrangin sehrâtchal tuai inkhat, belrachal inkhat, belrate kum khat mi inkhat 52sual irbôlna hrangin kêlchal inkhat; 53irngeina irbôlna hrangin sehrâtchal inhni, belrachal ringa, kêlchal ringa, belrate a chal kum khat mi ringa a ni. 54Sûn riat nî chu Manasea irchia an hruaitu Pedazura nâipa Gamaliela kha an inthanga; 55a thilinhlanhai chu sumtak khêng khat, a rik lam chu sekel irzakhat sômthum, hmun irthianga sekel sômsari irangpuia rik sumtak tom khat, fâk thei thilinhlan hranga hriak pol sai baidia sip ni a ti. 56Sekel sôm irangpuia rik mirimhoia sip rângachak khethûk khat; 57pum hâlirvôm thilinhlan sehrâtchal tuai inkhat belrachal inkhat, belrate a chal kum khat mi inkhat; 58sual irbôlna hranga kêlchal inkhat; 59irngeina irbôlna hranga thilinhlan sehrâtchal inhni, belrachal ringa, kêlchal ringa, belrate a chal ringa a ni. Hi hi Pedazura nâipa Gamaliela thilinhlan chu a ni. 60Sûn kuak ni chu Benjamina irchia Gideona nâipa Abidana’n a inhlan a ni. 61A thil inhlanhai chu sumtak khêng khat, a rik lam chu sekel irzakhat sômthum, sumtak sekel sômsari irangpui tom khat, fâk thei thilinhlan hriak pol sai baidia sip ni a ti. 62Sekel sôm irangpuia rik mirimhoia sip rângachak khethûk khat; 63pum hâlirvôm thilinhlan hrangin sehrâtchal tuai inkhat, belrachal inkhat, belrate a chal kum khata mi inkhat. 64Sual irbôlna hrangin kêlchal inkhat; 65irngeina sual irbôlna hrangin sehrâtchal inhni, belrachal ringa, kêlchal ringa, belrate a chal kum khat mi ringa a ni. Hi hi Gideona nâipa Abidana thilinhlan chu a ni.\n66Sûn sôm nî chu Dan irchia mi Amisadaia nâipa Ahiezera’n an hlana; 67a thil inhlan chu tangkarua khêng khat, a rik lam chu sekel irzakhat sômthum, hmun irthiang sekel sômsari irangpuia rik tangkarua tâbor khat, fâk thei thilinhlan hriak pol sai baidia sip ni a ti. 68Sekel sôm irangpuia rik mirimhoia sip rângachak khethûk khat, 69pum hâlirvôm thilinhlan hrang sehrâtchal tuai inkhat, belrachal inkhat, belrate kum khat mi inkhat, 70sual irbôlna hrangin kêlchal inkhat. 71Irngeina irbôlna hrangin sehrâtchal inhni, belrachal ringa, kêlchal ringa, belrate a chal ringa a ni. Hihai hi Amisadaia nâipa Ahiezera thilinhlan chu a ni. 72Sûn sômhleikhat nia chu Asera irchia hruaitu Okrana nâipa Pagiela’n an hlana, 73a thil inhlan chu tangkarua khêng khat, a rik lam chu sekel irzakhat sômthum, hmun irthianga sekel sômsari irangpui tangkarua tâbor khat, fâk thei thilinhlan hriak pol sai baidia sip a ni. 74Sekel sôm irangpuia rik rângachaka khethûk khat; 75pum hâlirvôm thilinhlanna sehrâtchal tuai inkhat, belrachal inkhat, belrate a chal kum khat mi inkhat; 76sual irbôlna hrangin kêlchal inkhat; 77irngeina thil irbôlna hranga inhlan chu sehrâtchal inhni, belrachal ringa, belrate ringa kêlchal ringa a ni. Hi hi Okrana nâipa Pagiela thilinhlan chu a ni. 78Sûn sômhleihni nia chu Naftalia irchia hruaitu Enana nâipa Ahira’n an hlana. 79A thil inhlanhai chu tangkarua khêng khat, a rik lam chu sekel irzakhat sômthum, hmun irthianga sekel sômsari irangpuia rik tangkarua tâbor khat, fâk thei thilinhlana hriak pol sai baidia sip ni a ti. 80Sekel sôm irangpuia rik mirimhoia sip rângachak khethûk khat; 81pum hâlirvôm thilinhlan hrangin sehrâtchal tuai inkhat, belrachal inkhat, belrate kum khat mi a chal inkhat; 82sual irbôlna hrangin kêlchal inkhat; 83irngeina irbôlna hrangin sehrâtchal inhni, belrachal ringa, kêlchal ringa, belrate a chal ringa a ni. Hi hi Enana nâipa Ahira thilinhlanhai chu a ni.\n84Khanchu maichâm sahriak nâl nia Israel hruaitu thilinhlanhai chu tangkarua khêng sômhleihni, tangkarua leh irpol tom sômhleihni, rângachak khethûk sômhleihni; 85tangkarua khênghai chu sekel irzakhat le sômthum irangpuia rik inzen a ni; tangkarua bêlbûrhai chu hmun irthianga sekel sânghni le irzaminli irangpuia rik a ni. 86Mirimhoia sip rângachak khethûk sômhleihni chu hmun irthianga sekel sôm irangpuia rik inzen an ni; rângachak khethûk murdi chu sekel irzakhat le sômhni irangpuia rik a ni. 87Pum hâlirvôm thilinhlan hrang sehrâtchal murdi chu sômhleihni an ni; belrachal sômhleihni, belrate a chal sômhleihni, fâk thei thil inhlan le; khan sual irbôlna hrangin kêlchal sômhleihni. 88Irngeina irbôlna hrangin sehrâtchal sômhni minli, belrachal sômruk, kêlchal sômruk le belrate a chal kum khat mi sômruk an ni. Hi hi hriak nâl hnunga maichâma inhlan zoia thilinhlanhai chu a ni. 89Khanchu irtongna puan ina, ama biak hrangin Mosia kha a lûtin chu, Thuthung Bôm chunga za’rngaina toihmun chung tiang cherub inhnihai kâr taka irthokin ama hong chongpuiin irhâi hi an hriata, irhâi khan a chongpui tâka.


FESUAKNA 30 HRAN - “Sitim thing le mirimhoi hâlna hrang - Bible Search\nFESUAKNA 29 FESUAKNA 31\nMirimhoi hâlna hrang maichâm\n1“Sitim thing le mirimhoi hâlna hrang maichâm siam roh. 2Irki minli nei mûk khat vêla sei, a’rsâng lam mûk hni ni sianlân, a’rki minlia khan a’rki inchor maichâm leh tuan khata siam om ri se. 3A chung tianga incham, irki minlihai, a’rkihai chu rângachak rônga inluan hrang a nia, a hmor tiang chu rângachaka tuam hrang a ni. 4A irzônna hmol rolna hrang rângachak irkual inhni siamin lân, a sîr hitiang, hitiang a hmor hnuaia khan inkhop roh. 5A zônfung chu sitim thing ni sianlân, rângachak leh ni ituam hrang a ni. 6Hi mirimhoi hâlna maichâm hi Thuthung Bôm maton tianga puanzâr inkhâina maton tiang khan intoitir roh. Kha hmuna khan nang ki irhmupui hrang a ni. 7A zîng tin, Arona’n meiser infâi balamin, mirimhoi thil a inhlan hrang a ni. 8Khohloi tiang meiser an chok zoro khomin khaang khan a itho ngêt hrang a ni. Zoro la hong om thiai maia khom, hi mirimhoi thil inhlan hi irngam loiin a irzôm mai hrang a ni. 9Hi maichâm chunga hin hâl phal loi, thil mirimhoi, hme thil inhlan mo, bu thil inhlan mo, kha hnung uain khom thilin ni inhlan hrang ni mah. 10A kum tin voikhat, sual irbôlna thil inhlan thisen chu, Arona khan maichâm thâr irthiangna hrangin a’rki minli khan a ipol hrang a ni. A kum tin zoro la hong oma khan tho mai hrang a ni. Hi maichâm hi keima Rengpa kuanga inhlan a irthianghai hrang a ni,” tiin.\nRengpa omna puan in enkol dân\n11Rengpa khan Mosia kha hiang hin a ti pea. 12“Irteppui zoroa a mi Israel mihai chunga vânduaina irkhêl a tung loina hrangin, mi tinin mâni hringna irtanna an ipêk ving hrang a ni. 13 Irteppuia om murdi an pêk hrang dôr sum an inkung chu an ipêk ngêt hrang a ni. Ki omna puan ina hrang, varna le diktaka varh sekel chimrip, Gera sômhni an pêk ngêt hrang a ni. Mi tinin sekel chimrip ki kuang thilinhlan an inei ving hrang a ni. 14Irteppuia tep kum sômhni chung tianga mihaiin Rengpa kuang hiang thil hi an inhlan ving hrang a ni. 15An hringna irtanna hrang Rengpa kuang an inhlan zoro khan sekel chimrip, mi tinin an inhlan ving hrang a ni. Mi irchong khomin hi nêka tam a inhlan hrang ni mah. Mi inriang khomin hi nêka tôm a inhlan hrang ni ual mah. 16Israel mihai laia irthokin hi hringna irtanna sum hi irfuangin lân, ki omna puan in enkolna hrangin hmang roh. Hi khâzana hi an hringna irtanna hranga chôi ni a ta, anni ki sûnghual ti inhriatmaina hrang ni a ti,” tiin.\n17Rengpa khan Mosia kha a ti pea, 18 “Dâr tâbora toina hrang dâr thîrin siamin lân, puan in le maichâm kâra intoitirin lân, tui om mai ri se. 19Arona le a nâihai khan an kut le ke irsûkinfâina hrangin tui kha an ihmang hrang a ni. 20Uain inna mo, fâk nêk zongna mo thil inhlanna hranga maichâm an pan mân khan chu thatin om no nihai. 21An thi loina hrangin an kut le ke an irsûk ngêt hrang a ni. Anni le an irchihaiin kumtuanga an hmang hrang chu a ni,” tiin.\nIrpol zât sahriak\n22Rengpa khan Mosia kha hiang hin a ti pea, 23“Mura tui her ruk, thingzungthum mirimhoi her thum, thing rimhoi her thum, 24kesepât thing her ruk, ki omna puan ina hmang lai her leh varh kha lakhômin lân, oliv hriak litar minli leh polin lân, 25mirimhoi irpol anga irthiang takin siam sa roh. 26Ki omna puan in thuthung bôm. 27Dokâng le hmangrua danghai, meiser siana le hmangrua danghai, mirimhoi hâlna hrang maichâm, 28Thil inhlan hâlna hrang maichâm le a hmangrua murdihai, tâbor irthûlna le an toitirnahai inlâpna hrangin kha kha hmang roh. 29Hi thilhai hi fel takin serindangin lân, hong irthiang khak an ta, mihriam mo, i dang khom a hong tônpu dôr chu a’rthiangna irtha khan a innatirhai hrang a ni. 30Arona le a mihai chu ki sintho hrangin sahriak hi polhaiin lân, ochai hrangin namindethai roh. 31Israel mihai chu hrilhai roh. Hi hriak irthiang hi ki sinthotu ni hranga serindang zoroa irpol hrangin hmang mai ngai hrang a ni. 32Mi pangaihai chu pol hrang ni maka; thil dang dang irpol ngai dân hmangin a dang nin isiamsuak hrang ni mah. Thil irthiang a nia, nin iser ok hrang a ni. 33Hianga irpol hrang sahriak le thil danga ki siamhai mo, ochai rua ni loi lei pol mihai chu ki mihai laia inkhat khom tep ni no nihai,” a tia.\nMirimhoi hâl hrang\n34Khan, Rengpa’n Mosia kuang, “Hi mirimhoi Netep hai, Sekelet hai, Kalbana hai, Bero irfîmhai ir-angsarin la’nlân, 35mirimhoi sinpu sin dân angin mirimhoi takin siamin lân, fâi tak le irthiang taka a om theina hrangin michi pol roh. 36Vîkkham viatin lân, nôiinditir ro, nang ki’rtongpuina hrang hmun, irtongna Biakbuka Thuthung Bôm maton tiang khan sia’n lân, nangma ta hrangin irthiang tak ni a ti. 37Hi mirimhoi sin dân hranga hin, nangma ta hrangin mirimhoi zel siam ta no ro, Rengpa ta hranga hual a ni sikin, thil irthiang tak ni ibe ta hrang a ni. 38Mi tukhomin khaanga mirimhoihai kha mâni hmang hrangin a siama ni’n chu a mihai lai ata ipai ni a ti,” tiin.